A4-0031/97

Päätöslauselma taloudellisista ja kaupallisista näkökohdista Euroopan yhteisöjen ja niiden jäsenvaltioiden sekä Armenian tasavallan kumppanuus- ja yhteistyösopimuksessa, joka korvaa Neuvostoliiton kanssa solmitun kauppa- ja yhteistyösopimuksen, joka on nykyisten sopimussuhteiden muodollinen perusta

Euroopan parlamentti, joka

- ottaa huomioon työjärjestyksensä 148 artiklan,

- ottaa huomioon taloudellisten ulkosuhteiden valiokunnan mietinnön (A4- 0031/97),

A. muistuttaa, että läheiset kulttuuriset ja historialliset suhteet Transkaukasian maiden ja erityisesti Armenian sekä eräiden Euroopan maiden välillä ovat jatkuneet antiikin ajoista lähtien,

B. muistuttaa, että eräissä unionin jäsenvaltioissa on merkittäviä armenialaissiirtokuntia,

C. katsoo, että Armenia, joka sijaitsee Venäjän, Turkin ja Iranin rajalla, on osa koko Euroopan turvallisuudelle erittäin tärkeää strategista vyöhykettä,

D. katsoo, että useat konfliktit Transkaukasian alueella ovat heikentäneet alueen maiden taloudellista ja poliittista tasapainoa siten, että suuri osa väestöstä on riippuvainen ulkomaisesta hätäavusta,

E. ottaa huomioon Armenian ja muiden Transkaukasian valtioiden, jotka ovat IVY:n jäseniä, halun lähentyä Euroopan poliittisia ja turvallisuusrakenteita sekä yhdentyä asteittain avoimeen kansainväliseen järjestelmään,

F. katsoo, että Armenian tasavalta pyrkii kehittämään markkinataloutta, on sitoutunut kaupan vapauttamiseen ja on jättänyt jäsenhakemuksensa Maailman kauppajärjestöön;

1. Pitää kiireellisenä ja välttämättömänä, että Euroopan unioni vahvistaa läsnäoloaan Transkaukasian alueella ja osallistuu alueen poliittiseen vakauttamiseen ja talouden kehittymiseen erityisesti Armeniassa;

2. Huomauttaa, että vapaan markkinatalouden periaatteiden noudattaminen on oleellinen osa kumppanuus- ja yhteistyösopimusta, ja pitää rohkaisevana Armenian edistymistä tässä suhteessa; tuo kiinnostuneena esille, että maan sitoutuminen todelliseen talousuudistukseen on, niin kuin komissio toteaa, mahdollistanut IVY-maiden parhaimmistoa olevat taloudelliset tulokset;

3. On tyytyväinen kumppanuus- ja yhteistyösopimuksella perustettuihin rakenteisiin esimerkiksi demokratian, ihmisoikeuksien ja kulttuuriyhteistyön alalla; korostaa rikollisen toiminnan, esimerkiksi lahjonnan, teollisuusjätteiden laittoman kaupan, väärennösten, rahanpesun, huumekaupan ja laittoman maahanmuuton alalla tehdyn yhteistyön merkitystä;

4. Huomauttaa, että Armenian talouden kehitystä helpottaa tulitauko, joka on ollut voimassa Armenian, Azerbaidzanin ja Vuoristo-Karabahin välillä toukokuusta 1994 lähtien;

5. Katsoo kuitenkin, että Armenialle Vuoristo-Karabahin konfliktin johdosta asetettu taloussaarto rajoittaa vakavasti Armenian täysiä taloudellisen kehityksen mahdollisuuksia ja että olisi saatava aikaan taloussaarron purkaminen osana rauhansopimusta;

6. Muistuttaa, että ulkomaan kaupan osalta Armenia on erityisen riippuvainen energian ja elintarvikkeiden tuonnista; pitää siksi ulkomaista apua, joka tulee erityisesti Euroopan unionilta, välttämättömänä maan vakauttamiseksi ja kehittämiseksi;

7. Katsoo, että Euroopan kansalaisjärjestöillä on tärkeä tehtävä elintarvikkeiden ja lääkeavun perille toimittamisessa useisiin Armenian syrjäisemmistä yhdyskunnista, jotta voitaisiin täyttää sodasta sekä taloudellisesti että suoranaisesti kärsimään joutuneen paikallisen väestön välttämättömimmät perustarpeet;

8. Pahoittelee Armenian viranomaisten päätöstä avata uudelleen Mezdamorin ydinvoimalaitos ja samalla kun tunnustaa, että varojen puute on vaikuttanut päätökseen, korostaa kuinka tärkeää on, että EU tarjoaa TACIS-ohjelman kautta apua pitkän aikavälin energiastrategian määrittelyyn ja toteuttamiseen, mahdollistaen siten vaihtoehtoisten energialähteiden käytön; katsoo, että koska maakaasutoimitukset on kuitenkin Vuoristo-Karabahin konfliktiin liittyvän saarron vuoksi keskeytetty, energiahuollon turvaamisesta ei voida keskustella erillään tämän konfliktin rauhanomaisesta ratkaisusta;

9. Katsoo, että komission olisi varmistettava, että hätäavusta siirrytään joustavasti rakennetukeen (TACIS) siten, että edellistä ei lakkauteta ennen kuin jälkimmäinen on vakiintunut, ja että paikallisten kansalaisjärjestöjen mukanaolo jatkuu;

10. Ottaa huomioon Transkaukasian alueen strategisen merkityksen energiasektorin kannalta ja korostaa tasaveroisten kuljetusmahdollisuuksien merkitystä energiatuotteiden viennille ja investointihankkeisiin liittyvän yhteistyön merkitystä erityisesti energiatuotteiden kuljetusvälineiden rakentamiselle ja kunnostamiselle, mukaan luettuna öljy- ja kaasuputket;

11. Toteaa, että vuosina 1993 - 1995 toteutetun «suuntaa-antavan ohjelman» tulokset olivat myönteisiä mutta että pyrkimyksiä on jatkettava erityisesti sosiaalipolitiikan alalla ja yhdistettävä ECHO-hätäapu pitkän aikavälin kestäviin TACIS-ohjelmiin;

12. Katsoo, että tässä suhteessa kumppanuus- ja yhteistyösopimuksen olisi oltava tehokas ratkaisu;

13. Katsoo, että tämä sopimus helpottaa myönteisen ilmapiirin luomista EU:n ja Armenian tasavallan välisen kaupan ja investointien kehittymiseksi, ja tervehtii ilolla Armenian jäsenanomusta Maailman kauppajärjestöön ja kannustaa EU:ta tukemaan edelleen tämän maan mahdollista jäsenyyttä;

14. Ottaa huomioon, että hyvien suhteiden, keskinäisen luottamuksen ja alueellisen yhteistyön edistämien alueen maiden välillä on eräs tärkeimmistä osatekijöistä EU:n politiikassa kumppanuus- ja yhteistyösopimusten verkoston luomiseksi Transkaukasian maiden kanssa;

15. Katsoo, että on annettava erityisen suuri merkitys liikenteen ja viestinnän kehittämiselle, niin Armenian ja sen naapurimaiden kuin Armenian ja Euroopan unioninkin välillä, sekä energiasektorille; kehottaa siten komissiota tutkimaan yhdessä kaikkien Transkaukasian maiden kanssa alueita, jotka voisivat olla tällaisten ohjelmien kohteena, ja laatimaan parlamentille kertomuksen ohjelmien tuloksista;

16. Katsoo kuitenkin, että se, että Armenia on miehittänyt osan Azerbaidzanin alueesta, ja Turkin ja Azerbaidzanin julistama taloussaarto eivät kumpikaan sovellu edistämään maan ja koko alueen kehitysmahdollisuuksia; korostaa, että miehitys ja taloussaarto olisi lopetettava mahdollisimman pian ja että näiden kahden toimenpiteen lopettamisen olisi muodostettava huomattava osa tulevaa rauhansopimusta;

17. Pitää toivottavana, että ylläpidetään myönteistä ilmapiiriä oikeudenmukaisen ja kestävän ratkaisun löytämiseksi Vuoristo-Karabahin kriisiin ETYJ:n periaatteiden mukaisesti ja pyytää asianosaisia alueellisen vallan käyttäjiä pidättäytymään asiaan puuttumisesta;

18. Kehottaa Euroopan unionia ja sen jäsenvaltioita omaksumaan yhteisen ulko- ja turvallisuuspolitiikan puitteissa yhteensovitetumman ja aktiivisemman roolin, joka auttaa nykyisten poliittisten konfliktien ratkaisemisessa, yhteistyön mahdollisuuksien laajentamisessa ja alueen vaurauden ja vakauden edistämisessä, joihin kumppanuus- ja yhteistyösopimus pyrkii;

19. Ottaa huomioon, että kesäkuussa 1992 perustettiin Mustanmeren taloudellisen yhteistyön alue, jonka tavoitteena on luoda rauhan ja vaurauden vyöhyke ja edistää taloudellista yhteistyötä, ja pitää myönteisenä osallistuvien maiden päätöstä luoda Mustanmeren kehitys- ja kauppapankki, jonka asemapaikaksi tulee Tessaloniki, ja sopimusta, joka on nyt ratifiointimenettelyn loppuvaiheessa;

20. Korostaa, että kumppanuus- ja yhteistyösopimus Armenian kanssa merkitsee EU:n sitoutumista Armenian itsenäisyyden, itsemääräämisoikeuden ja alueellisen koskemattomuuden tukemiseen;

21. On huolestunut vaalien jälkeisestä poliittisesta kriisistä ja pyytää kaikkia Armenian poliittisia voimia edistämään rakentavaa vuoropuhelua ETYJ:n antamien suositusten mukaisesti vallitsevien vaikeuksien ja viivytysten voittamiseksi;

22. Katsoo myös, että Armenian kehitystä ei voi erottaa muun Transkaukasian alueen kehityksestä ja että alueen poliittisen vakauden vuoksi alueen kaikkien kolmen valtion kumppanuus- ja yhteistyösopimuksen hyväksynnästä olisi päätettävä samanaikaisesti;

23. Kehottaa puhemiestään välittämään tämän päätöslauselman komissiolle ja neuvostolle sekä Armenian tasavallan hallitukselle.